पाएं अपने शहर की ताज़ा ख़बरें और फ्री ई-पेपरडाउनलोड करें
चिलचिलाती धूप में दोपहर के 1 बजे हैं। बासनी स्थित एक ऑक्सीजन गैस प्लांट के बाहर लोगों की कतार लगी है। हाथ में खाली सिलेंडर लिए लोग अपनी बारी का इंतजार कर रहे है। इस कतार में कुछ ऐसे भी हैं, जो खाली हाथ आए हैं और सिलेंडर लेना चाह रहे हैं।
धूप में घंटों खड़े हैं ताकि गंभीर स्थिति में पहुंचे अपनों की जान बचाई जा सके। इधर, ऑक्सीजन की कमी के साथ-साथ अब सिलेंडर की कमी भी होने लगी है। इसका असर यह है कि जो गंभीर बीमार हैं, उन्हें सिलेंडर नहीं मिल पा रहे हैं। दरअसल कोरोना मरीजों की अप्रत्याशित संख्या से अस्पताल नो बेड की स्थिति में आ चुके हैं।
सरकारी हो या निजी अस्पताल, मरीजों के लिए बेड नहीं है। कई में ऑक्सीजन नहीं है। हजारों मरीज घर पर ही क्वारेंटाइन होकर इलाज करवा रहे हैं। इनमें से कई मरीजों को घर पर ही ऑक्सीजन सिलेंडर से ऑक्सीजन दी जा रही है। यहां भी हालात विकट होने लगे हैं। सैकड़ों गंभीर मरीजों के कारण ऑक्सीजन की कमी पहले से ही चल रही है। अब घर में क्वारेंटाइन मरीजों के लिए भी सिलेंडर कम पड़ने लगे हैं।
बढ़ती मांग से कम पड़ रहे सिलेंडर
जोधपुर में चार ऑक्सीजन गैस प्लांट हैं। यह खुद भी ऑक्सीजन बना रहे हैं और इनमें से कुछ में सरकारी लिक्विड ऑक्सीजन की सप्लाई भी कर रही है, ताकि जिले के सरकारी अस्पतालों में भी ऑक्सीजन की आपूर्ति हो सके।
3 प्लांट में सरकारी अस्पताल के साथ-साथ घर पर क्वारेंटाइन मरीजों को सिलेंडर में गैस दे रहे हैं। महाकालेश्वर गांव के अस्पताल के लिए, जोधपुर गैसेज, गुलजग और मातेश्वरी आमजन को भी सिलेंडर दे रहे हैं।
गैस प्लांट में लगातार जुटे कर्मचारी
स्थिति इतनी भयावह है कि जोधपुर में ऑक्सीजन गैस प्लांट वालों के पास तेलंगाना, दिल्ली, सांचौर से फोन आ रहे हैं कि सिलेंडर चाहिए। इधर, गैस प्लांट वाले लगातार काम कर रहे हैं, लेकिन मरीजों की तुलना में यह प्रयास कम पड़ रहे हैं।
इसलिए आवश्यक है कि गंभीर मरीज के रिश्तेदार ही सिलेंडर लेने पहुंचे। अनावश्यक लोग प्लांट के बाहर भीड़ ना करें और ना ही बिना जरूरत सिलेंडर स्टोर करके रखें। शुक्रवार को शहर में 203 लोगों को घर के लिए ऑक्सीजन मिली थी।
यूं मिलेगा सिलेंडर
ऑक्सीजन के लिए डॉक्टर एक पर्ची लिखकर देंगे।
पर्ची लेकर परिजन ऑक्सीजन प्लांट जाएंगे
प्लांट पर 10-15 हजार रु डिपोजिट देने होंगे। ये सिलेंडर वापसी के समय लौटा देंगे।
500 से 1000 रु. तक राशि गैस की ली जाएगी।
इसके बाद ऑक्सीजन का सिलेंडर दिया जाएगा।
खाली सिलेंडर की रीफिलिंग कर दे दिया जाएगा।
सिलेंडर का स्टॉक ना करें, ये कई गंभीर की जान बचा सकता है
दो सप्ताह पहले तक सिलेंडर मिल रहे थे। अचानक रोगी बढ़ने से सिलेंडर कम पड़ रहे हैं। ऐसे में अब अति गंभीर मरीजों को पहले सिलेंडर दिया जाएगा। कुछ लोग बिना जरूरत सिलेंडर लेकर घर में रख रहे हैं। इससे गंभीर मरीजों को ऑक्सीजन नहीं मिल रही। बेवजह रखे सिलेंडर कई जानें बचा सकते हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn